దేవీ మహాత్మ్యమ్ దేవి కవచమ్

ఓం నమశ్చణ్డికాయై

న్యాసః
అస్య శ్రీ చణ్డీ కవచస్య | బ్రహ్మా ఋషిః | అనుష్టుప్ ఛన్దః |
చాముణ్డా దేవతా | అఙ్గన్యాసోక్త మాతరో బీజమ్ | నవావరణో మన్త్రశక్తిః | దిగ్బన్ధ దేవతాః తత్వమ్ | శ్రీ జగదమ్బా ప్రీత్యర్థే సప్తశతీ పాఠాఙ్గత్వేన జపే వినియోగః ||

ఓం నమశ్చణ్డికాయై

మార్కణ్డేయ ఉవాచ |
ఓం యద్గుహ్యం పరమం లోకే సర్వరక్షాకరం నృణామ్ |
యన్న కస్యచిదాఖ్యాతం తన్మే బ్రూహి పితామహ || ౧ ||

బ్రహ్మోవాచ |
అస్తి గుహ్యతమం విప్ర సర్వభూతోపకారకమ్ |
దేవ్యాస్తు కవచం పుణ్యం తచ్ఛృణుష్వ మహామునే || ౨ ||

ప్రథమం శైలపుత్రీతి ద్వితీయం బ్రహ్మచారిణీ |
తృతీయం చన్ద్రఘణ్టేతి కూష్మాణ్డేతి చతుర్థకమ్ || ౩ ||

పఞ్చమం స్కన్దమాతేతి షష్ఠం కాత్యాయనీ తథా |
సప్తమం కాలరాత్రిశ్చ మహాగౌరీతి చాష్టమమ్ || ౪ ||

నవమం సిద్ధిదాత్రీ చ నవదుర్గాః ప్రకీర్తితాః |
ఉక్తాన్యేతాని నామాని బ్రహ్మణైవ మహాత్మనా || ౫ ||

అగ్నినా దహ్యమానాస్తు శత్రుమధ్యగతా రణే |
విషమే దుర్గమే చైవ భయార్తాః శరణం గతాః || ౬ ||

న తేషాం జాయతే కిఞ్చిదశుభం రణసఙ్కటే |
ఆపదం న చ పశ్యన్తి శోకదుఃఖభయఙ్కరీమ్ || ౭ ||

యైస్తు భక్త్యా స్మృతా నిత్యం తేషాం వృద్ధిః ప్రజాయతే |
యే త్వాం స్మరన్తి దేవేశి రక్షసి తాన్న సంశయః || ౮ ||

ప్రేతసంస్థా తు చాముణ్డా వారాహీ మహిషాసనా |
ఐన్ద్రీ గజసమారూఢా వైష్ణవీ గరుడాసనా || ౯ ||

నారసింహీ మహావీర్యా శివదూతీ మహాబలా |
మాహేశ్వరీ వృషారూఢా కౌమారీ శిఖివాహనా || ౧౦ ||

లక్ష్మీః పద్మాసనా దేవీ పద్మహస్తా హరిప్రియా |
శ్వేతరూపధరా దేవీ ఈశ్వరీ వృషవాహనా || ౧౧ ||

బ్రాహ్మీ హంససమారూఢా సర్వాభరణభూషితా |
ఇత్యేతా మాతరః సర్వాః సర్వయోగసమన్వితాః || ౧౨ ||

నానాభరణశోభాఢ్యా నానారత్నోపశోభితాః |
శ్రైష్ఠైశ్చ మౌక్తికైః సర్వా దివ్యహారప్రలమ్బిభిః || ౧౩ ||

ఇన్ద్రనీలైర్మహానీలైః పద్మరాగైః సుశోభనైః |
దృశ్యన్తే రథమారూఢా దేవ్యః క్రోధసమాకులాః || ౧౪ ||

శఙ్ఖం చక్రం గదాం శక్తిం హలం చ ముసలాయుధమ్ |
ఖేటకం తోమరం చైవ పరశుం పాశమేవ చ || ౧౫ ||

కున్తాయుధం త్రిశూలం చ శార్ఙ్గమాయుధముత్తమమ్ |
దైత్యానాం దేహనాశాయ భక్తానామభయాయ చ || ౧౬ ||

ధారయన్త్యాయుధానీత్థం దేవానాం చ హితాయ వై |
నమస్తే‌உస్తు మహారౌద్రే మహాఘోరపరాక్రమే || ౧౭ ||

మహాబలే మహోత్సాహే మహాభయవినాశిని |
త్రాహి మాం దేవి దుష్ప్రేక్ష్యే శత్రూణాం భయవర్ధిని || ౧౮ ||

ప్రాచ్యాం రక్షతు మామైన్ద్రీ ఆగ్నేయ్యామగ్నిదేవతా |
దక్షిణే‌உవతు వారాహీ నైరృత్యాం ఖడ్గధారిణీ || ౧౯ ||

ప్రతీచ్యాం వారుణీ రక్షేద్వాయవ్యాం మృగవాహినీ |
ఉదీచ్యాం పాతు కౌబేరీ ఈశాన్యాం శూలధారిణీ || ౨౦ ||

ఊర్ధ్వం బ్రహ్మాణీ మే రక్షేదధస్తాద్వైష్ణవీ తథా |
ఏవం దశ దిశో రక్షేచ్చాముణ్డా శవవాహనా || ౨౧ ||

జయా మామగ్రతః పాతు విజయా పాతు పృష్ఠతః |
అజితా వామపార్శ్వే తు దక్షిణే చాపరాజితా || ౨౨ ||

శిఖాం మే ద్యోతినీ రక్షేదుమా మూర్ధ్ని వ్యవస్థితా |
మాలాధరీ లలాటే చ భ్రువౌ రక్షేద్యశస్వినీ || ౨౩ ||

నేత్రయోశ్చిత్రనేత్రా చ యమఘణ్టా తు పార్శ్వకే |
త్రినేత్రా చ త్రిశూలేన భ్రువోర్మధ్యే చ చణ్డికా || ౨౪ ||

శఙ్ఖినీ చక్షుషోర్మధ్యే శ్రోత్రయోర్ద్వారవాసినీ |
కపోలౌ కాలికా రక్షేత్ కర్ణమూలే తు శఙ్కరీ || ౨౫ ||

నాసికాయాం సుగన్ధా చ ఉత్తరోష్ఠే చ చర్చికా |
అధరే చామృతాబాలా జిహ్వాయాం చ సరస్వతీ || ౨౬ ||

దన్తాన్ రక్షతు కౌమారీ కణ్ఠదేశే తు చణ్డికా |
ఘణ్టికాం చిత్రఘణ్టా చ మహామాయా చ తాలుకే || ౨౭ ||

కామాక్షీ చిబుకం రక్షేద్వాచం మే సర్వమఙ్గలా |
గ్రీవాయాం భద్రకాలీ చ పృష్ఠవంశే ధనుర్ధరీ || ౨౮ ||

నీలగ్రీవా బహిః కణ్ఠే నలికాం నలకూబరీ |
స్కన్ధయోః ఖడ్గినీ రక్షేద్ బాహూ మే వజ్రధారిణీ || ౨౯ ||

హస్తయోర్దణ్డినీ రక్షేదమ్బికా చాఙ్గులీషు చ |
నఖాఞ్ఛూలేశ్వరీ రక్షేత్ కుక్షౌ రక్షేన్నరేశ్వరీ || ౩౦ ||

స్తనౌ రక్షేన్మహాదేవీ మనఃశోకవినాశినీ |
హృదయే లలితా దేవీ ఉదరే శూలధారిణీ || ౩౧ ||

నాభౌ చ కామినీ రక్షేద్ గుహ్యం గుహ్యేశ్వరీ తథా |
మేఢ్రం రక్షతు దుర్గన్ధా పాయుం మే గుహ్యవాహినీ || ౩౨ ||

కట్యాం భగవతీ రక్షేదూరూ మే మేఘవాహనా |
జఙ్ఘే మహాబలా రక్షేత్ జానూ మాధవనాయికా || ౩౩ ||

గుల్ఫయోర్నారసింహీ చ పాదపృష్ఠే తు కౌశికీ |
పాదాఙ్గులీః శ్రీధరీ చ తలం పాతాలవాసినీ || ౩౪ ||

నఖాన్ దంష్ట్రకరాలీ చ కేశాంశ్చైవోర్ధ్వకేశినీ |
రోమకూపేషు కౌమారీ త్వచం యోగీశ్వరీ తథా || ౩౫ ||

రక్తమజ్జావసామాంసాన్యస్థిమేదాంసి పార్వతీ |
అన్త్రాణి కాలరాత్రిశ్చ పిత్తం చ ముకుటేశ్వరీ || ౩౬ ||

పద్మావతీ పద్మకోశే కఫే చూడామణిస్తథా |
జ్వాలాముఖీ నఖజ్వాలామభేద్యా సర్వసన్ధిషు || ౩౭ ||

శుక్రం బ్రహ్మాణీ మే రక్షేచ్ఛాయాం ఛత్రేశ్వరీ తథా |
అహఙ్కారం మనో బుద్ధిం రక్షేన్మే ధర్మధారిణీ || ౩౮ ||

ప్రాణాపానౌ తథా వ్యానముదానం చ సమానకమ్ |
వజ్రహస్తా చ మే రక్షేత్ ప్రాణాన్ కల్యాణశోభనా || ౩౯ ||

రసే రూపే చ గన్ధే చ శబ్దే స్పర్శే చ యోగినీ |
సత్త్వం రజస్తమశ్చైవ రక్షేన్నారాయణీ సదా || ౪౦ ||

ఆయూ రక్షతు వారాహీ ధర్మం రక్షతు పార్వతీ |
యశః కీర్తిం చ లక్ష్మీం చ సదా రక్షతు వైష్ణవీ || ౪౧ ||

గోత్రమిన్ద్రాణీ మే రక్షేత్ పశూన్ రక్షేచ్చ చణ్డికా |
పుత్రాన్ రక్షేన్మహాలక్ష్మీర్భార్యాం రక్షతు భైరవీ || ౪౨ ||

ధనేశ్వరీ ధనం రక్షేత్ కౌమారీ కన్యకాం తథా |
పన్థానం సుపథా రక్షేన్మార్గం క్షేమఙ్కరీ తథా || ౪౩ ||

రాజద్వారే మహాలక్ష్మీర్విజయా సతత స్థితా |
రక్షాహీనం తు యత్ స్థానం వర్జితం కవచేన తు || ౪౪ ||

తత్సర్వం రక్ష మే దేవి జయన్తీ పాపనాశినీ |
సర్వరక్షాకరం పుణ్యం కవచం సర్వదా జపేత్ || ౪౫ ||

ఇదం రహస్యం విప్రర్షే భక్త్యా తవ మయోదితమ్ |
పాదమేకం న గచ్ఛేత్ తు యదీచ్ఛేచ్ఛుభమాత్మనః || ౪౬ ||

కవచేనావృతో నిత్యం యత్ర యత్రైవ గచ్ఛతి |
తత్ర తత్రార్థలాభశ్వ విజయః సార్వకాలికః || ౪౭ ||

యం యం చిన్తయతే కామం తం తం ప్రాప్నోతి నిశ్చితమ్ |
పరమైశ్వర్యమతులం ప్రాప్స్యతే భూతలే పుమాన్ || ౪౮ ||

నిర్భయో జాయతే మర్త్యః సఙ్గ్రామేష్వపరాజితః |
త్రైలోక్యే తు భవేత్పూజ్యః కవచేనావృతః పుమాన్ || ౪౯ ||

ఇదం తు దేవ్యాః కవచం దేవానామపి దుర్లభమ్ |
యః పఠేత్ప్రయతో నిత్యం త్రిసన్ధ్యం శ్రద్ధయాన్వితః || ౫౦ ||

దైవీకలా భవేత్తస్య త్రైలోక్యే చాపరాజితః |
జీవేద్వర్షశతం సాగ్రమపమృత్యువివర్జితః || ౫౧ ||

నశ్యన్తి వ్యాధయః సర్వే లూతావిస్ఫోటకాదయః |
స్థావరం జఙ్గమం చైవ కృత్రిమం చైవ యద్విషమ్ || ౫౨ ||

అభిచారాణి సర్వాణి మన్త్రయన్త్రాణి భూతలే |
భూచరాః ఖేచరాశ్చైవ కులజాశ్చౌపదేశికాః || ౫౩ ||

సహజా కులజా మాలా డాకినీ శాకినీ తథా |
అన్తరిక్షచరా ఘోరా డాకిన్యశ్చ మహారవాః || ౫౪ ||

గ్రహభూతపిశాచాశ్చ యక్షగన్ధర్వరాక్షసాః |
బ్రహ్మరాక్షసవేతాలాః కూష్మాణ్డా భైరవాదయః || ౫౫ ||

నశ్యన్తి దర్శనాత్తస్య కవచేనావృతో హి యః |
మానోన్నతిర్భవేద్రాఙ్ఞస్తేజోవృద్ధిః పరా భవేత్ || ౫౬ ||

యశోవృద్ధిర్భవేత్ పుంసాం కీర్తివృద్ధిశ్చ జాయతే |
తస్మాత్ జపేత్ సదా భక్తః కవచం కామదం మునే || ౫౭ ||

జపేత్ సప్తశతీం చణ్డీం కృత్వా తు కవచం పురా |
నిర్విఘ్నేన భవేత్ సిద్ధిశ్చణ్డీజపసముద్భవా || ౫౮ ||

యావద్భూమణ్డలం ధత్తే సశైలవనకాననమ్ |
తావత్తిష్ఠతి మేదిన్యాం సన్తతిః పుత్రపౌత్రికీ || ౫౯ ||

దేహాన్తే పరమం స్థానం సురైరపి సుదుర్లభమ్ |
ప్రాప్నోతి పురుషో నిత్యం మహామాయాప్రసాదతః || ౬౦ ||

తత్ర గచ్ఛతి గత్వాసౌ పునశ్చాగమనం నహి |
లభతే పరమం స్థానం శివేన సమతాం వ్రజేత్ || ౬౧ ||

|| ఇతి శ్రీమార్కణ్డేయపురాణే హరిహరబ్రహ్మవిరచితం దేవీకవచం సమాప్తమ్ ||

Web Url: http://www.vignanam.org/veda/devi-mahatmyam-devi-kavacham-shuddhatelugu.html